Elizabeth Haydon
Elizabeth Haydon (Michigan, 1 jannewaris 1965), is in Amerikaansk skriuwster en muzikante. Hja hat twa ûnderskate rigen romans fan it fantasysjenre skreaun, dy't beide yn deselde wrâld spylje. De wichtichste dêrfan is de Symphony of Ages-rige, dy't foar folwoeksenen bedoeld is, mar dêrnjonken is Haydon ek de auteur fan 'e Lost Journals of Ven Polypheme-searje, dy't se foar jongerein skreau.

Libben en karriêre
Haydon waard yn 1965 berne yn 'e steat Michigan. Behalven skriuwster is hja ek muzikante. Se spilet de harp en is sjongster fan Midsiuwske lieten. Fierders is se kundich op it mêd fan herbalisme (genêskrêftige krûden). Under har leafhawwerijen binne antropology en folkloare. Hja wennet op 't heden oan 'e eastkust fan 'e Feriene Steaten mei har man en trije bern.

Yn 1999 debutearre Haydon mei de roman Rhapsody: Child of Blood, it earste boek út wat de Symphony of Ages-rige wurde soe. Rhapsody is in romantyske fantasy oer twa jonge minsken, Rhapsody en Ashe, dy't yn ferskillende tiden yn deselde wrâld libje en troch in fâld yn 'e tiid mei-inoar yn 'e kunde komme en de leafde fine. Se reitsje inoar lykwols wer kwyt as Ashe nei syn eigen tiid weromskuord wurdt, dy't foar Rhapsody in fiere takomst is. Ferskate jierren letter moat Rhapsody flechtsje foar in machtich man dy't har tsjin har wil ta syn frou meitsje wol, en op har flecht moetet hja de hiermoardner Achmed en dy syn maat, de hierling Grunthor, dy't sels ek de wyk nimme moatte, foar in F'dor-demon. Troch omstannichheden wurde se twongen om in hoale yn te gean oan 'e woartels fan 'e wrâldbeam. Trijeresom reizgje se dan troch de midden fan 'e Ierde, wat ek in reis troch de tiid blykt te wêzen, want as se nei in lange, lange reis oan 'e oare kant foar 't ljocht komme, hawwe se Ashe syn tiid berikt. Lykwols wachtet de ûnstjerlike demon harren op, en ek oare fijannen binne har troch de tiid hinne folge.

Rhapsody waard yn 2001 folge troch Prophecy, en yn 2002 troch Destiny, wêrmei't Haydon har Rhapsody-trilogy besleat. It sil grif nimmen nij dwaan dat Rhapsody en Ashe inoar úteinlik krije. Yn Requiem for the Sun (2003) en Elegy for a Lost Star (2004) kamen Rhapsody, Ashe, Achmed en Grunthor foar nije soargen en swierrichheden te stean. Dy beide romans, wurde wol de Middelboeken neamd, mei't Haydon se as brêge nei in twadde trilogy brûkte. Yn 2006 kaam The Assassin King út, it earste boek fan 'e War of the Known World-trilogy, mar neitiid kaam dat wurk stil te lizzen, doe't Haydon ûnder ynfloed fan it opgroeien fan har bern besleat om gear te gean oer de Lost Journals of Ven Polypheme-searje.

De Lost Journals of Ven Polypheme is in rige ferhalen foar tiners dy't yn deselde wrâld spilet as de Symphony of Ages, mar oer de aventoeren fan 'e seeman Ven Polypheme giet. Yn 2006 kaam dêrfan The Floating Island út, yn 2007 The Thief Queen's Daughter, en yn 2009 The Dragon's Lair. Yn 2014 folge diel fjouwer, The Tree of Water. Datselde jiers kaam einlings ek it twadde diel fan 'e War of the Known World-trilogy út: The Merchant Emperor. Yn 2015 sil Haydon dy trilogy ôfrûnje mei The Hollow Queen.

Wurk
Romans
 de Symphony of Ages-rige
 de Rhapsody-trilogy
 1999 – Rhapsody: Child of Blood
  Nederlânske oersetting: Rapsodie (fert. Jet Matla, 2000)
 2001 – Prophecy: Child of Earth
  Nederlânske oersetting: Profetie (fert. Jet Matla, 2002)
 2002 – Destiny: Child of the Sky
  Nederlânske oersetting: Symfonie (fert. Jet Matla, 2003)
 de Middelboeken
 2003 – Requiem for the Sun
  Nederlânske oersetting: Requiem voor de Zon (fert. Jet Matla, 2005)
 2004 – Elegy for a Lost Star
 de War of the Known World-trilogy
 2006 – The Assassin King
 2014 – The Merchant Emperor
 2015 – The Hollow Queen
 2016 – The Weaver's Lament
 de Lost Journals of Ven Polypheme-searje
 2006 – The Floating Island
 2007 – The Thief Queen's Daughter
 2009 – The Dragon's Lair
 2014 – The Tree of Water
Koarte ferhalen
 2003 – Threshold (yn 'e ferhalebondel Legends II)
 2004 – The Merrow (yn 'e ferhalebondel Emerald Magic: Great Tales of Irish Fantasy)

Amerikaansk romanskriuwer
Amerikaansk koarte-ferhaleskriuwer
Amerikaansk fantasyskriuwer
Amerikaansk berneboekeskriuwer
Amerikaansk muzikant
Persoan berne yn 1965